
Sülysáp Város Önkormányzata Képviselő-testületének
2016. szeptember 15-én tartandó munkaterv szerinti ülésére

8. napirendhez

Tárgy:
Kerti hulladék égetésével kapcsolatos helyi rendelkezések módosítása
Tisztelt Képviselő-testület!
Szeptember 1-jétől új hulladékgazdálkodási közszolgáltató lát el feladatot településünkön, melynek eredményeképpen kéthetente sor kerül a zöldhulladék házhoz menő gyűjtésére is. Ez többek között lehetőséget teremt arra, hogy a kerti hulladék égetésével kapcsolatos szabályozásunkat áttekintsük. 

A környezet védelmének általános szabályairól szóló 1995. évi LIII. törvény 48. § (4) b) pontja szerint a települési önkormányzat képviselő-testületének hatáskörébe tartozik a háztartási tevékenységgel okozott légszennyezésre vonatkozó egyes sajátos, az avar és kerti hulladék égetésére vonatkozó szabályok rendelettel történő megállapítása.
Településünkön jelenleg a köztisztaság fenntartásáról, valamint a zöldterület- és parkfenntartásról szóló 22/2012. (XI. 9.) önkormányzati rendelet alapján a kerti hulladékot pénteki napokon a 8 órától 19 óráig terjedő időszakban lehet elégetni. 
Sajnos már ez a korlátozott időszak is igen sok konfliktust okoz településünkön, és rendszeresek a visszaélések, amikor szemetet (legutóbb pl. autógumit) égetnek erre a lehetőségre való hivatkozással.
Mivel a zöldhulladék kezelése immár közszolgáltatás keretében biztosított, hosszú távon mindenképpen az égetés teljes körű tiltása lenne a szükséges a környezet- és egészségünk védelme érdekében. Az előterjesztett rendeletmódosítás – mely véleményem szerint a hatálybaléptetés időpontjának megfelelő megválasztásával a lakossággal is elfogadtatható lesz – ezt irányozza elő.
Kérem az előterjesztés megtárgyalását és döntésük szíves meghozatalát.

Kérem a Képviselő-testület szíves döntését az ügyben.

Sülysáp, 2016. szeptember 8.

Horinka László s.k.


polgármester
MELLÉKLET
Sülysáp Város Önkormányzata Képviselő-testületének

…/2016. (...) önkormányzati rendelete 

a köztisztaság fenntartásáról, valamint a zöldterület- és parkfenntartásról szóló 8/2009. (X. 15.) önkormányzati rendelet módosításáról

Sülysáp Város Önkormányzatának Képviselő-testülete az Alaptörvény 32. cikk (2) bekezdésében rögzített felhatalmazáson alapuló jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) 5. pontjában meghatározott feladatkörében, a környezet védelmének általános szabályairól szóló 1995. évi LIII. törvény 48. § (4) b) pontjával kapott felhatalmazással a következőket rendeli el:

1. § Sülysáp Nagyközség Önkormányzata Képviselő-testületének a köztisztaság fenntartásáról, valamint a zöldterület- és parkfenntartásról szóló 8/2009. (X. 15.) önkormányzati rendelet (a továbbiakban: Ör.) 16. § (2)-(3) bekezdése helyébe a következő rendelkezések lépnek:

(2) Levegővédelmi szempontokra tekintettel a kerti hulladékot helyi komposztállással kell kezelni, vagy át kell adni a hulladékgazdálkodási közszolgáltató részére. 

(3) Kerti hulladékot – hasonlóan a többi háztartási hulladékhoz – elégetni tilos.
2. § (1) Ez a rendelet …. napon lép hatályba, majd az azt követő napon hatályát veszti.
(2) Hatályát veszti az Ör. 21-23. §.

Sülysáp, 2016. szeptember 15.

Horinka László
dr. Tóth Krisztina

